SUPERMARKETURILE ŞI COMERŢUL CU PRODUSE ALIMENTARE TRADIŢIONALE


ABSTRACT

Problema supermarketurilor constituie o preocupare majoră la nivel european, unde sectorul de vânzări cu amănuntul este dominat de un număr din ce în ce mai restrâns de lanţuri de supermarketuri, acestea exercitând un control asupra accesului pe care îl au agricultorii şi alţi distribuitori la consumator, precum şi presiuni cu efecte negative asupra condiţiilor de muncă, a protecţiei mediului, securităţii alimentare şi  abuzând de poziţia lor dominantă.
Se impun măsuri naţionale urgente, prin promovarea unor acte normative care să permită transparentizarea preţului cu care consumatorul achiziţionează produsele alimentare, limitarea taxelor pe care supermarketurile le impun producătorilor, eliminarea dependeţei economice a producătorului furnizor faţă de aceste magazine, precum şi sprijinirea soluţiilor alternative pentru desfacerea produselor, respectiv stimularea dezvoltării comerţului tradiţional.
Este relevant faptul că state precum Germania nu admit programul de funcţionare al supermarketurilor duminica. 

I. INTRODUCERE

Problema supermarketurilor constituie o preocupare majoră la nivel european, prin transformarea Declaraţiei 88 în Rezoluţie a Parlamentului European, în urma căreia urmează a fi declanşată o anchetă prin                      DG Competition. Declaraţia arată că pe întreg teritoriul Uniunii Europene sectorul de vânzări cu amănuntul este dominat de un număr din ce în ce mai restrâns de lanţuri de supermarketuri, că acestea exercită un control asupra accesului pe care îl au agricultorii şi alţi distribuitori la consumator şi că abuzează de poziţia lor dominantă, exercitând presiuni cu efecte negative asupra condiţiilor de muncă, protecţiei mediului, securităţii alimentare. 
Atât art. 82 din Tratatul instituind Uniunea Europeană cât şi art. 5 şi 6 din Legea concurenţei nr. 21/1996 interzic practicile de abuz de poziţie dominantă, însă procedura la nivelul Uniunii Europene pentru cercetarea practicilor de concurenţă neloială este extrem de îndelungată, ceea ce impune măsuri naţionale urgente, prin promovarea unor acte normative care să permită transparentizarea preţului cu care consumatorul achiziţionează produsele alimentare, limitarea taxelor pe care supermarketurile le impun producătorilor, eliminarea dependeţei economice a producătorului furnizor faţă de aceste magazine, precum şi sprijinirea soluţiilor alternative pe piaţă pentru desfacerea produselor, respectiv stimularea dezvoltării comerţului tradiţional.
Din analizele efectuate, a reieşit că supermarketurile:

· au o suprafaţă de 400-2500 mp;
· sunt situate în general la periferia oraşului;
· propun un număr de produse de referinţă variind între 3000 şi 6000;
· sunt afectate de apariţia magazinelor hard discounters, ceea ce le-a condus la preferarea discountului consistent, a proximităţii şi calităţii etc.
Unele ţări nu admit programul de funcţionare al supermarketurilor duminica, iar în prezentul studiu ne-am propus să analizăm problema abuzului de poziţie dominantă în contextul preocupărilor europene şi al situaţiei concrete din ţara noastră.
II. SITUAŢIA ACTUALĂ LA NIVEL EUROPEAN ŞI 
MĂSURI LUATE DE UNELE STATE
Evoluţia “Declaraţiei 88”

Pe plan european, s-a semnalat o evoluţie îngrijorătoare în ceea ce priveşte abuzurile exercitate de marile supermarketuri. În acest context, în octombrie 2007, un grup de europarlamentari a înaintat Parlamentului European o declaraţie pe această temă, cunoscută ca “Declaraţia 88”
. În ianuarie 2008, aceasta a fost semnată de 439 de europarlamentari, întrunind astfel majoritatea din 785 europarlamentari cu drept de vot. 
În 18 februarie 2008, la deschiderea sesiunii, Preşedintele Parlamentului European, Hans-Gert Pottering, a anunţat că declaraţia scrisă privind anchetarea abuzurilor de poziţie exercitate de supermarketurile din U.E. a devenit Rezoluţie oficială şi exprimă opinia Parlamentului European.
Măsuri în plan legislativ european

Rezoluţia oficială a Parlamentului European a fost înaintată către Consiliu, Comisia Europeană şi Parlamentele statelor membre. Rezoluţia cere               DG COMPETITION să înceapă o anchetă în legătură cu abuzurile exercitate de supermarketuri în Europa, iar Comisiei Europene să propună măsuri adecvate, inclusiv acte normative, pentru a proteja consumatorii, lucrătorii şi producătorii de aceste abuzuri.

Măsuri luate de unele state
Poziţia adoptată de Parlamentul European a fost determinată de acutizarea problemelor generate de abuzurile supermarketurilor. La nivel european, mai multe ţări au încercat, printr-o serie de măsuri legislative, să stopeze aceste practici abuzive şi efectele lor.
FRANŢA

În Franţa există o legislaţie specială privind supermarketurile, care au posibilitatea să aplice Convenţia colectivă naţională a marilor magazine şi a magazinelor populare, din 30 iunie 2000
. 

Aplicarea Convenţiei colective menţionate este discreţionară, în practică supermarketurile putând opta între aplicarea acestei Convenţii şi aplicarea unei alte Convenţii colective susceptibile a reglementa activitatea lor, pe calea unui acord cu reprezentanţii sindicali sau, în lipsa acestora, pe calea unui acord cu reprezentanţii personalului, mandataţi de organizaţiile sindicale reprezentative pe plan naţional (art. 1-2).

Programul de funcţionare, durata maximă a muncii, precum şi programul săptămânal de muncă sunt reglementate de Convenţia colectivă din 30 iunie 2000, de la art. 7-1 până la art. 7-10.

În ceea ce priveşte relaţiile comerciale cu furnizorii şi sistemul de taxe impuse acestora, s-a încercat încă de mult timp reglementarea acestora,  reiterându-se interdicţia revânzării în pierdere, prin Legea de la 1 iulie 1996 – Legea Galland. Aceasta a instituit interdicţia de vânzare sub costurile de producţie. 
Totuşi, acest demers a condus la o scădere a concurenţei între mărcile comerciale şi între furnizorii de produse de mărci naţionale, o creştere a plăţilor acordate de furnizori distribuitorilor, teoretic pentru serviciile de „cooperare comercială” acordate de aceştia (alte avantaje financiare – marges arrière) şi, în sfârşit, la o creştere susţinută a nivelului preţurilor de vânzare către consumatori.

Din acest motiv, a fost iniţiat un acord de scădere a preţurilor între furnizori şi distribuitori, care s-a semnat în iunie 2004. 
În ciuda presiunilor exercitate pentru modificarea legii, interdicţia de vânzare sub costurile de producţie a fost menţinută, în pofida amendamentelor aduse prin Legea Dutreill II, din 2 august 2005. Legea, favorabilă IMM-urilor, a modificat Legea Galland, cu scopul de a încuraja distribuitorii şi furnizorii să scadă preţurile de vânzare. Ea introduce, începând din 2006, o formulare mai avansată a negocierilor comerciale anuale între furnizori şi distribuitori, astfel încât să prevină alte avantaje financiare abuzive, şi un mod de calcul al pragului de revânzare în pierdere, adresat distribuitorilor, pentru scăderea preţurilor lor. Impactul acestei politici este deja sesizabil, dar nu va fi pe deplin vizibil decât progresiv, prin jocul concurenţei încurajate astfel
. 

Au fost adăugate limite suplimentare plăţilor retroactive şi au fost interzise adaosurile pentru serviciile pe care retailerii le solicită furnizorilor. Noua lege mai stipulează că toate contractele dintre retaileri şi furnizori trebuie să precizeze foarte clar toţi termenii de preţ, fără discounturi ascunse. Toate acestea sunt dublate de proceduri pentru sancţionarea mai dură a infracţiunilor (Legea privind ,,dezvoltarea concurenţei în serviciul consumatorilor”, adoptată în Franţa la          3 ianuarie 2008, prevede amenzi foarte dure pentru abuzuri şi chiar excluderea de pe piaţă pe o perioadă de până la 5 ani).
Comerţul cu produse alimentare naţionale specifice nu este reglementat prin legi speciale.

În Franţa, săptămâna de cumpărături cuprinde şase zile, magazinele fiind în general deschise între 9.00 şi 12.00 şi între 14.00 şi 19.00. În oraşe şi sate magazinele se închid pentru pauza de prânz. 

Totuşi, în marile zone comerciale, marile magazine operează fără pauză (la journée continue), deci nu închid pentru pauza de prânz. În funcţie de oraş sau district, alte magazine mici le urmează. Multe magazine mici şi-au redus pauza de prânz, pentru a-i atrage pe cumpărătorii care lucrează aflaţi în pauză.

Supermarketurile şi supermagazinele din afara oraşelor, numite centre commerciaux, nu închid de obicei la prânz. Ele sunt în general deschise între 9.00 sau mai devreme şi 20.00 sau mai târziu ; alte magazine mari din afara centrelor comerciale situate în oraşe închid puţin mai devreme, la 19.00.

De obicei, magazinele nu sunt deschise duminica în Franţa ; totuşi, există excepţii, cu ocazia Crăciunului şi în cazul magazinelor din zonele turistice în sezonul turistic. Unele supermarketuri deschid duminica dimineaţa, pentru a comercializa produse alimentare. Parlamentul a adoptat Legea Mallié
  nr. 2009-974 din 10 august 2009, prin care permite supermarketurilor să fie deschise duminica în marile zone comerciale Paris, Lille şi Marseille şi în zonele turistice din Franţa
.
GERMANIA

În Germania nu există legislaţie specială privind relaţiile comerciale dintre supermarketuri şi furnizori. În acest caz se aplică prevederile Codului Civil şi legislaţia comercială generală.

Nu există taxe speciale impuse furnizorilor supermarketurilor. În acest context, sunt folosite sistemul general de impozitare a persoanelor fizice şi juridice şi TVA-ul. În cazul agricultorilor, există prevederi speciale, simplificate, de taxare.

În ceea ce priveşte comerţul cu produse alimentare naţionale specifice
, orice producător îşi poate înregistra produsul  conform prevederilor Regulamentului CE nr. 509/2006, atunci când produsul este recunoscut de către Uniunea Europeană, îndeplineşte cerinţele, iar producătorul/vânzătorul este supus sistemului de control. 
Regulamentele CE nr. 509/2006, nr. 1216/2007 şi nr. 882/2004 sunt direct aplicabile. Înregistrarea unor caracteristici speciale ale produselor alimentare şi sistemul de control care este folosit pentru producătorii de produse alimentare naţionale specifice sunt reglementate de "Lebensmittelspezialitätengesetz" (LSpG)
.
În Germania, programul de funcţionare al supermarketurilor a fost reglementat printr-o lege federală privind închiderea magazinelor (Ladenschußgesetz), adoptată în 1956 şi modificată pe 13 martie 2003. Guvernul federal a delegat însă competenţa de a reglementa programul de funcţionare al supermarketurilor celor 16 state federate, începând din 7 iulie 2006. De atunci, landurilor li s-a delegat competenţa de a adopta propriile reglementări privind programul de funcţionare. Dacă un stat hotărăşte să nu adopte propria reglementare, în acel stat continuă să se aplice legea federală.

Conform vechii legi, care în prezent se aplică în landurile Bavaria şi Saarland, regula generală este că, de luni până sâmbătă, magazinele sunt deschise între orele 6.00 şi 20.00. Supermarketurile sunt obligate să închidă duminica şi de sărbătorile legale (atât federale cât şi de stat), iar în ajunul Crăciunului (24 decembrie) se aplică prevederi speciale, dacă acesta cade într-o zi de weekend. Există însă unele excepţii. De exemplu, în cazul benzinăriilor, staţiilor de metrou şi magazinelor aflate în staţiile de metrou şi aeroporturi, acestea pot rămâne deschise peste programul legal de funcţionare. Cele mai multe benzinării din marile oraşe sunt deschise non stop. Magazinele aflate în zonele turistice pot rămâne deschise peste programul legal, dar sunt limitate la vânzarea de suveniruri, articole lucrate manual şi materiale turistice. În legătură cu sărbătorile şi zilele de cumpărături publice, comunităţilor le sunt acordate patru zile pe an (de obicei duminica) când magazinele pot rămâne deschise în afara restricţiilor normale, însă aceste magazine nu pot fi deschise în timpul slujbelor bisericeşti şi trebuie să închidă până la 18.00. Brutăriile pot deschide la 5.30 şi duminica pe o perioadă determinată. Restaurantele, barurile, teatrele, instituţiile culturale nu sunt afectate de restricţiile legale. Deoarece cele mai multe sărbători legale din Germania sunt de sorginte religioasă, iar sărbătorile religioase protestante şi catolice nu sunt uniforme în Germania, magazinele pot rămâne închise datorită unei sărbători legale într-un stat, în timp ce în aceeaşi zi pot fi deschise într-un stat vecin. Bavaria chiar distinge între oraşele cu majoritate protestantă sau catolică.

Legea privind închiderea magazinelor a fost subiectul unor controverse, marile magazine şi mulţi dintre clienţii lor preferând să aibă mai puţine restricţii în privinţa programului de funcţionare, în timp ce uniunile comerciale, proprietarii micilor magazine şi Biserica se opun modificării legii. Pe 9 iunie 2004, Curtea Supremă Germană a respins acţiunea unui magazin, Kaufhof AG, privind neconstituţionalitatea legii închiderii magazinelor. Instanţa a invocat, printre altele, art. 140 din Constituţia Germană (Grundgesetz), care la rândul său invocă art. 139 din Constituţia de la Weimar din 1919, protejând duminicile şi sărbătorile legale ca zile de odihnă şi recuperare. Totuşi, Curtea a invitat în fapt Parlamentul federal (Bundestag) să analizeze dacă statele federate (landurile) şi nu guvernul federal ar trebui să reglementeze orele de închidere a magazinelor.

După cum am mai arătat, guvernul federal a delegat competenţa de a reglementa programul de funcţionare al supermarketurilor celor 16 state începând din 7 iulie 2006. De atunci, landurilor li s-a permis să-şi adopte propria lege privind programul de funcţionare al supermarketurilor, iar dacă un stat hotărăşte să nu-şi adopte propria lege, în acel stat rămâne în vigoare legea federală.

Niciun stat federat nu a adoptat reglementări care să permită supermarketurilor să fie deschise duminica.

Programul de funcţionare al supermarketurilor variază astfel în diferitele landuri:

Luni-sâmbătă : 0.00-24.00 şi duminica în:
· Baden-Württemberg
· Berlin
· Brandenburg
· Bremen
· Hamburg
· Hesse

· 
Saxony" 
Saxon
ia de Jos
· Nord Rin-Westphalia
· Schleswig-Holstein
Luni-vineri: 0.00-24.00, sâmbăta şi duminica în:

· Mecklenburg- Pomerania de Vest
· Saxonia-Anhalt
· Thuringia
Luni-sâmbătă: 6.00-22.00 şi duminica în:

· Rhineland-Palatinat
· Saxonia
State în care nu s-a reglementat programul de funcţionare al supermarketurilor:

· Bavaria

· Saarland.

În ceea ce priveşte relaţiile comerciale dintre supermarketuri şi furnizori şi sistemul de taxe impuse furnizorilor, în iunie 2005 s-a iniţiat o modificare a legislaţiei privind activităţile comerciale, pentru a se limita puterea de cumpărare a marilor companii care impun termeni şi condiţii speciale ”nejustificate şi repetate” furnizorilor. 
În aprilie 2007,  s-a interzis supermarketurilor să vândă produse alimentare sub preţul de distribuţie en-gross.
MAREA BRITANIE

Comisia pentru Concurenţă a identificat într-un raport amplu, publicat în 3 volume, 52 de practici anticompetitive aplicate de retaileri în relaţiile cu furnizorii, făcând mai multe recomandări: introducerea “testului de competiţie” la deschiderea unor noi supermarketuri; ridicarea restricţiilor legate de terenuri impuse de supermarketuri; eliminarea acordurilor impuse de supermarketuri pe o perioadă mai mare de 5 ani, care s-a considerat că împiedică competiţia cu ceilalţi retaileri; elaborarea unui Cod de Practici Comerciale pentru supermarketuri (care să interzică schimbările retrospective din înţelegerile cu furnizorii, să impună supermarketurilor să deţină evidenţe clare ale contractelor şi să notifice furnizorii despre schimbarea termenilor din contract).
În consecinţă, Comisia a recomandat ca principalele patru supermarketuri de pe piaţă să respecte un Cod de practici în relaţiile cu furnizorii.
Mai jos sunt enumerate principalele abuzuri depistate de ancheta Comisiei pentru Concurenţă din Marea Britanie:

· retailerii din Marea Britanie nu deţin întotdeauna o listă formală sau informală cu furnizorii de la care sunt cumpărate majoritatea bunurilor, deşi o asemenea listă este o condiţie normală pentru a fi aprovizionaţi;
· retailerii au cerut plăţi furnizorilor ca pre-condiţie pentru a fi înscrişi pe lista de furnizori;
· retailerii au cerut furnizorilor plăţi pentru o mai bună poziţionare a produselor în magazine;
· retailerii au cerut plăţi de la furnizori pentru a creşte distribuţia produselor în magazine;
· retailerii au permis furnizorilor desemnaţi ca manageri să taxeze alţi furnizori pentru spaţiul din magazine (un fel de subînchiriere);
· retailerii au refuzat să dea date despre vânzări unor furnizori, dar au oferit aceste date furnizorilor desemnaţi ca manageri;
· retailerii au cerut furnizorilor să nu mai vândă către alţi retaileri produse, altele decât cele sub propria etichetă;
· retailerii au cerut contribuţii financiare de la furnizori în schimbul promovării produselor în timpul anului (practica se numeste pay to play);
· retailerii au cerut furnizorilor să dea discounturi anticipate;
· retailerii au cerut discounturi retrospective de la furnizorii care au redus preţul produsului stabilit în momentul vânzării;
· retailerii au cerut compensaţii de la furnizori, atunci când profiturile la vânzare au fost mai mici decât cele preconizate;
· retailerii au cerut “sprijin” de la un furnizor pentru a micşora preţul unui produs comparativ cu alţi retaileri;
· retailerii au cerut furnizorilor să reducă discountul oferit altor retaileri;
· retailerii au cerut furnizorilor să facă plăţi pentru a acoperi produsele “risipite” (pierdute);
· retailerii au cerut furnizorilor să cumpere înapoi produsele nevândute sau nu au plătit pentru ele (în afara cazurilor când existau acorduri scrise de acest gen);
· retailerii au lut bani de la furnizori pentru auditul siguranţei alimentelor, peste costurile auditului din compania lor;
· retailerii au cerut furnizorilor să contribuie la costurile unor vizite în noile magazine, studii de piaţă, să platească deplasări ale angajaţilor retailerilor;
· retailerii nu au despăgubit furnizorii pentru erorile sau schimbările făcute de ei;
· retailerii au perceput taxe de la furnizori pentru pierderile provocate de plângerile consumatorilor;
· retailerii au cerut furnizorilor să contribuie în “mod expres” la amenajarea şi deschiderea unui nou magazin;
· retailerii au făcut schimbări în procedurile din lanţurile din magazine, care au crescut costurile furnizorilor, fără a-l despăgubi pe furnizor;
· retailerii au întârziat plata către furnizori, în afara perioadelor contractuale sau cu mai mult de 30 de zile de la data în care livrările fuseseră făcute conform acordului;
· retailerii au făcut discriminări între furnizori în ceea ce priveşte durata perioadei de creditare;
· retailerii au schimbat cantităţile sau specificaţiile de pe un produs, convenite anterior cu un furnizor, cu mai puţin de 3 zile preaviz, fără a compensa financiar furnizorul;
· retailerii nu au mai listat produsele unui furnizor sau l-au forţat să reducă preţurile, sub ameninţarea că nu-i mai listează produsele;
· retailerii nu au mai listat (înregistrat) produsele unui furnizor care nu a mai livrat cantitatea stabilită din cauza condiţiilor meteo;
· retailerii au cerut furnizorilor să cumpere produse sau servicii de la anumite firme (transport, etichetare, ambalare), în schimbul unui comision sau servicii de la respectiva firmă;
· retailerii au “instruit” intermediarii să nu permită livrarea sau procesarea bunurilor destinate către alţi retaileri;
· retailerii au sugerat furnizorului că, dacă nu plateşte o taxă de înregistrare, va recomanda altor retaileri să nu facă înţelegeri cu acel furnizor;
· retailerii au cerut informaţii de la furnizori despre livrarea produselor şi preţul către alţi retaileri;
· retailerii au pus condiţii ca un furnizor să nu livreze acelaşi produs, către un alt retailer, la un preţ mai mic;
· retailerii au încercat să influenţeze furnizorii să nu livreze un produs altui retailer, dacă acel retailer vinde produsul la un preţ mai mic;
· retailerii au comandat bunuri de la furnizori la un preţ promoţional, pe care apoi le-au vândut la preţ mai mare, fără a compensa furnizorii;
· retailerii au cumpărat produse de la furnizori fără nicio garanţie că acele produse îndeplinesc standardele cerute;
· retailerii au impus taxe furnizorilor, unilateral, pentru produsele care nu au îndeplinit condiţiile specificate, fără a face o anchetă doveditoare că modificările produselor n-au apărut în magazinele lor, din neglijenţă;
· retailerii au cerut furnizorilor finanţări pentru promoţii “cumperi una, una gratis”;
· retailerii au iniţiat promoţii fără acordul furnizorului şi au cerut apoi retrospectiv fonduri de la furnizori  pentru aceste promoţii;
· retailerii au cerut de la furnizori contribuţii financiare, dacă o promoţie făcută de ei nu şi-a atins scopul;
· retailerii au cerut furnizorilor să suporte costuri pentru ambalaje speciale, comandate de retailer pentru o promoţie, atunci când vânzările n-au atins aşteptările;
· retailerii au cerut furnizorilor să contribuie financiar la schimbarea codurilor de bare;
· retailerii au “invitat” furnizorii să facă donaţii caritabile;
· retailerii au cerut furnizorilor să facă plăţi pentru o promoţie, mai mari decât costurile plătite de retaileri  pentru acea promoţie.
Comisia pentru Concurenţă a făcut trei anchete de amploare pe tema abuzurilor exercitate de supermarketuri. În raportul final al ultimei anchete, apărut în aprilie 2008, Comisia pentru Concurenţă face o serie de recomandări pentru remedierea situaţiei:

· o recomandare către departamentele responsabile ale Guvernului Marii Britanii, pentru a introduce “testul de competiţie” atunci când autorităţile locale vor aproba deschiderea unor noi supermarketuri;
· o cerere către supermarketuri de a ridica restricţiile legate de terenuri, restricţii care împiedică folosirea acelor terenuri pentru apariţia unor magazine concurente;
· o cerere către retaileri de a elimina “aranjamentele” valabile mai mult de   5 ani, care au fost considerate că împiedică competiţia cu ceilalţi retaileri;
· cererea către retaileri şi recomandarea către autorităţile locale de a nu impune orice aranjament de exclusivitate pentru mai mult de 5 ani;
· elaborarea unui nou Cod de Practici Comerciale pentru supermarketuri;
· noul Cod ar trebui să interzică schimbările retrospective din înţelegerile cu furnizorii, iar operatorii din supermarket să aibă o evidenţă clară a contractelor şi să le trimită notificări furnizorilor despre schimbarea termenilor din contract, astfel încât furnizorii să aibă timp să facă plângere şi să solicite un arbitraj în aceste dispute;
· o recomandare pentru numirea unui funcţionar public care să arbitreze disputele legate de Codul de Practici Comerciale, cu competenţa de a aduna informaţii de la producători şi furnizori şi de a ancheta nerespectarea Codului.

În China, programul de funcţionare, inclusiv în zonele administrative speciale Hong Kong şi Macau,  este la latitudinea comercianţilor şi nu este reglementat. Majoritatea magazinelor sunt deschise de sărbătorile legale. Supermarketurile sunt deschise non stop tot timpul anului
.

În SUA, diferitele niveluri ale administraţiei nu reglementează programul de funcţionare pentru marea majoritate a supermarketurilor, deşi există excepţii. Programul de funcţionare variază amplu, în funcţie de considerente de management şi necesităţile clienţilor. Variabilele-cheie sunt dimensiunea zonei metropolitane, tipul şi mărimea magazinului. În majoritatea zonelor metropolitane, ca de exemplu New York şi Los Angeles, multe supermarketuri sunt deschise non stop, 7 zile pe săptămână.

În Spania, liberalizarea comerţului din anii '80 a permis practicarea cumpărăturilor duminica, fără restricţii. Totuşi, datorită unor presiuni ale micilor magazine independente, în anii '90 au fost introduse anumite restricţii. În prezent, fiecare comunitate autonomă poate reglementa programul de funcţionare duminica al supermarketurilor. Tendinţa generală este să se permită funcţionarea acestora duminica o dată pe lună (de obicei în prima duminică) şi în fiecare duminică din perioadele speciale de cumpărături (de sărbători). Pentru anumite sectoare (baruri, restaurante, brutării şi librării) sunt prevăzute excepţii, acestea putând funcţiona fără restricţii duminica.

Nu s-au ridicat probleme religioase. Principalul măr al discordiei constă în concurenţa practicată între marile lanţuri comerciale, supermarketuri şi centre de cumpărături, care urmăresc o liberalizare completă, şi micii comercianţi (magazine familiale) care nu-şi permit personal suplimentar pentru a deschide duminica
.
În Italia, comerţul în magazine este permis duminica, însă există restricţii regionale, iar în practică sunt deschise doar marile magazine din marile oraşe.

În Ungaria, propunerea Partidului Creştin-Democrat (KDNP) ca magazinele să fie închise duminica ar putea fi adoptată de noul Parlament în toamna acestui an. Propunerea are rolul de contracarare a fenomenului neoliberal de căutare a foloaselor materiale duminica, fiind promovate nevoile reale ale societăţii şi valorile tradiţionale.

În Cehia nu există legislaţie specială privind supermarketurile, cu excepţia Legii nr. 395/2009 privind cota de piaţă în vânzarea produselor agricole şi alimentare
. Scopul acestei legi este reglementarea relaţiilor comerciale dintre supermarketuri şi furnizorii lor. 
Nu există legislaţie privind comercializarea produselor alimentare naţionale specifice. În schimb, există un program pentru sprijinirea produselor alimentare cehe de înaltă calitate, numit Marca Naţională KLASA
. Mai mult, Ministerul Agriculturii a instituit o nouă marcă pentru sprijinirea produselor alimentare cu specific regional, numită Regionalní potravina
. 
III. SITUAŢIA DIN ROMÂNIA
În ceea ce priveşte numărul şi repartiţia supermarketurilor din România, enciclopedia online Wikipedia prezintă o listă a lanţurilor de supermarket
, precum şi o listă a centrelor comerciale
 grupate pe judeţe.

Programul de funcţionare este de luni până duminică, fiind prelungit cu ocazia sărbătorilor, pentru a face faţă numărului mare de clienţi care nu au renunţat la cumpărăturile de sezon. 

Relaţiile comerciale dintre supermarketuri şi furnizori sunt reglementate de Legea nr. 321/2009 privind comercializarea produselor alimentare, cunoscută şi sub denumirea de Codul de bune practici, publicată în Monitorul Oficial, Partea I, nr. 705/20.10.2009. Legea impune supermarketurilor termene maxime de plată a furnizorilor, ce variază între 12 şi 35 de zile, în funcţie de natura produselor, iar în cazul întârzierii de plată impune penalităţi. Potrivit retailerilor, nici ei şi nici producătorii nu ştiu să stabilească preţul de achiziţie, fapt pentru care retailerii au depus în Parlament o cerere de modificare a legii. Motivarea este că termenele de plată scurte duc la comenzi mai mici şi mai dese, ceea ce generează cheltuieli logistice mult mai mari pentru furnizori.
În ceea ce priveşte sistemul de taxe impuse furnizorului, potrivit noii legi, comercianţii nu mai au dreptul să impună furnizorilor să-şi vândă produsele la un preţ egal sau mai mic altor comercianţi, iar delistarea unui produs de la raft poate fi făcută doar cu o notificare prealabilă, adresată  furnizorului în termen de două luni. Totodată, dispar taxa de deschidere de magazine, cuprinsă între 1.000 de euro şi 15.000 de euro, precum şi cea solicitată pentru modernizarea acestora, de 1.000 - 5.000 de euro. Nu dispar, însă, taxele de listare a produselor în raft, care pot ajunge chiar şi la 15.000 de euro, în funcţie de fiecare comerciant în parte. Producătorii alimentari susţin, însă, că retailerii vor găsi alte denumiri ale acestor taxe pentru a putea încasa banii de la furnizori. 
Parlamentul urmează să elaboreze în maxim 30 de zile forma finală a Codului de bune practici, care reglementează relaţia dintre supermarketuri şi producători. 
Se consideră că acest Cod dezavantajează atât producătorii, cât şi supermarketurile, şi vor fi aduse modificări atât la clasificarea produselor considerate proaspete, cât şi la termenele de plată.  
Reprezentanţii Federaţiei Patronale Române din Industria Alimentară Romalimenta au propus, la începutul lunii ianuarie 2010, suspendarea aplicării Legii supermarketurilor, cunoscută sub denumirea de Codul de Bune Practici, pentru maximum două luni, deoarece conţine o serie de puncte care o fac greu aplicabilă. Pe de altă parte, Patronatul Român al Cărnii de Porc (PRCP) şi Uniunea Crescătorilor de Păsări din România (UCPR) nu au fost de acord cu suspendarea Legii nr. 321/2009 privind comercializarea produselor alimentare. Organizaţiile profesionale ale producătorilor de carne de porc şi de pasăre nu au fost de acord cu modificarea termenelor de plată prevazute în lege şi au depus scrisori la Parlament şi la Ministerul Agriculturii, în care au cerut menţinerea termenelor de plată prevăzute în lege. MADR va pregăti un set de amendamente la Legea privind comercializarea produselor alimentare, care vor fi promovate prin iniţiativă parlamentară. 
Reţelele de supermarketuri din România – Carrefour, Selgros, Metro, Cora, Kaufland, Real - încheie contracte-cadru cu producătorii furnizori de produse, în care sunt inserate numeroase clauze cu privire la bonusuri din partea producătorilor, diverse discounturi şi taxe pe care aceştia sunt obligaţi să le aplice, atât anticipat cât şi retroactiv:

· discounturi de bază, la produsele livrate – procent din cifra de afaceri lunară care se solicită pentru lansarea de comenzi şi vânzarea produselor; 

· discount suplimentar pe perioada de reclamă; 

· discount logistic; 

· discount livrare depozit central;
· taxă de listare – sumă fixă pentru fiecare articol listat;
· taxă de poziţionare preferenţială – pentru o anumită poziţie la raft, considerată favorizantă în comparaţie cu ceilalţi competitori; 

· taxă de poziţionare secundară, pentru plasarea unui produs care se află deja la raft  într-un alt loc; 

· taxă de poziţionare  exclusivă – atunci când producătorul este singurul prezent la raft cu acea gamă de produse; 

· taxă de sinergie (taxă pentru servicii centralizate).
Pe de altă parte, clauzele contractuale cuprind şi dispoziţii prin care producătorul este obligat la plata către supermarket a unor măsuri compensatorii la nivelul stocului de produse, în situaţia în care la competitori se găseşte acelaşi produs cu un preţ inferior. Sau, în situaţia în care pe perioada executării contractului furnizorul acordă altor clienţi un preţ de bază inferior celui stabilit prin contract, atunci furnizorul este obligat să acorde supermarketului acelaşi preţ inferior. În caz contrar, furnizorul va plăti penalităţi pe zi de întârziere din valoarea comenzii.

    
În plus, supermarketurile au cerut furnizorilor discounturi anticipate şi compensaţii, atunci când profiturile la vânzare au fost mai mici decât cele preconizate, plăţi pentru a acoperi produsele ”risipite” (pierdute), costuri pentru ambalaje speciale, comandate de supermarket pentru o promoţie, atunci când vânzările   n-au atins aşteptările, contribuţii financiare la schimbarea codurilor de bare etc.
De asemenea, se practică taxa solicitată de supermarketuri pentru deschiderea altor magazine din reţea, care, în funcţie de numărul de categorii de produse şi cifra de afaceri, poate ajunge şi la 10.000 EUR pentru un singur magazin, preţ plătit de producătorul furnizor. Astfel, extinderea reţelei de comerţ modern se face în baza contribuţiilor producătorilor şi nu din profitul real al supermarketurilor.

La negocierile recente ale contractelor de furnizare produse, reprezentanţii supermarketurilor au transformat o parte din taxele fixe în procent pe cifra de afaceri anterioară şi au impus majorarea acestora, astfel încât totalul taxelor devine imposibil de susţinut de către producători. 
Impunerea unor asemenea clauze în contractele de furnizare încheiate de supermarketuri cu producătorii reprezintă în fapt fixarea indirectă a preţului de vânzare prin politica de discounturi. Regulile de concurenţă interzic orice formă de impunere a preţului produselor pe o piaţă concurenţială funcţională, având efect negativ asupra volumului producţiei, diversificării, calităţii şi preţurilor produselor. 
Ceea ce aduc în sfera abuzului toate aceste taxe impuse de poziţia dominantă a supermarketurilor este faptul că numărul, caracterul şi nivelul acestora este inadecvat şi disproporţionat faţă de serviciile oferite, iar avantajele financiare ale unor asemenea tranzacţii nu puteau în nicio circumstanţă să fie obţinute de către supermarketuri într-un mediu concurenţial normal. 
În situaţia în care nu se stopează practicile concertate şi abuzul de poziţie dominantă exercitat de supermarketuri, consecinţele asupra economiei româneşti în ansamblu sunt grave: 

· scăderea dramatică a şanselor pătrunderii pe piaţă de noi competitori pe piaţa de retail în comerţul tradiţional, de cartier, şi falimentarea magazinelor de proximitate existente;

· creşterea artificială a preţurilor la consumator;

· scăderea diversităţii produselor la care pot avea acces consumatorii, datorită faptului că pot rezista costurilor solicitate de un supermarket doar cei mai mari producători;

· falimentarea producătorilor care nu pot contracta cu un supermarket, întrucît nu mai există alternativă de desfacere a produselor sale;

· declinul industriei alimentare şi al agriculturii în general. 
Faţă de toate aceste aspecte, reprezentanţii furnizorilor consideră că se impun măsuri legislative urgente pentru stoparea practicilor anticoncurenţiale savârşite de supermarketuri, pentru asigurarea transparenţei preţurilor la consumator şi măsuri pentru susţinerea alternativelor reale la comerţul prin supermarketuri prin revitalizarea comerţului tradiţional.
� � HYPERLINK "http://www.europarl.europa.eu/sides/getDoc.do?pubRef=-//EP//NONSGML+WDECL+P6-DCL-2007-0088+0+DOC+PDF+V0//RO&language=RO" ��http://www.europarl.europa.eu/sides/getDoc.do?pubRef=-//EP//NONSGML+WDECL+P6-DCL-2007-0088+0+DOC+PDF+V0//RO&language=RO�


� � HYPERLINK "http://www.legifrance.gouv.fr/affichIDCC.do?idConvention=KALICONT000005635093" ��http://www.legifrance.gouv.fr/affichIDCC.do?idConvention=KALICONT000005635093�


� � HYPERLINK "http://www.budget.gouv.fr/directions_services/dgtpe/TRESOR_ECO/francais/pdf/2006-025-02.pdf" ��http://www.budget.gouv.fr/directions_services/dgtpe/TRESOR_ECO/francais/pdf/2006-025-02.pdf�


� � HYPERLINK "http://www.legifrance.gouv.fr/affichTexte.do;jsessionid=B6E58C8C8D8D71F8BCD34A81A656440D.tpdjo04v_2?cidTexte=LEGITEXT000020967361&dateTexte=20100420" ��http://www.legifrance.gouv.fr/affichTexte.do;jsessionid=B6E58C8C8D8D71F8BCD34A81A656440D.tpdjo04v_2?cidTexte=LEGITEXT000020967361&dateTexte=20100420�


� � HYPERLINK "http://about-france.com/shopping-in-france.htm" ��http://about-france.com/shopping-in-france.htm�


� � HYPERLINK "http://www.ble.de/cln_099/nn_987330/DE/02__Kontrolle__Zulassung/10__GTSpezialitaeten/Spezialitaeten__node.html?__nnn=true" ��http://www.ble.de/cln_099/nn_987330/DE/02__Kontrolle__Zulassung/10__GTSpezialitaeten/Spezialitaeten__node.html?__nnn=true� (în limba germană)


� HYPERLINK "http://www.ble.de/nn_987330/DE/02__Kontrolle__Zulassung/10__GTSpezialitaeten/Kontrollen.html" ��http://www.ble.de/nn_987330/DE/02__Kontrolle__Zulassung/10__GTSpezialitaeten/Kontrollen.html� (în limba germană)


� � HYPERLINK "http://www.gesetze-im-internet.de/bundesrecht/lspg/gesamt.pdf" \t "_blank" �http://www.gesetze-im-internet.de/bundesrecht/lspg/gesamt.pdf� (în limba germană)


� � HYPERLINK "http://en.wikipedia.org/wiki/Shopping_hours" ��http://en.wikipedia.org/wiki/Shopping_hours�	


� � HYPERLINK "http://en.wikipedia.org/wiki/Sunday_shopping#Spain" ��http://en.wikipedia.org/wiki/Sunday_shopping#Spain�


� � HYPERLINK http://www.psp.cz/sqw/text/tiskt.sqw?O=5&CT=431&CT1=0 ��http://www.psp.cz/sqw/text/tiskt.sqw?O=5&CT=431&CT1=0� (disponibilă doar în limba cehă)


� � HYPERLINK http://www.klasa.eu ��http://www.klasa.eu�


� � HYPERLINK http://www.regionalnipotravina.cz ��http://www.regionalnipotravina.cz� (informaţii privind acestă marcă sunt disponibile doar în cehă). Informaţii generale privind industria alimentară din Cehia sunt disponibile în limba engleză pe site-ul Ministerului Agriculturii � HYPERLINK http://eagri.cz/public/eagri/en/food ��http://eagri.cz/public/eagri/en/food�.


� � HYPERLINK "http://ro.wikipedia.org/wiki/List%C4%83_de_lan%C5%A3uri_de_supermarket_din_Rom%C3%A2nia" ��http://ro.wikipedia.org/wiki/List%C4%83_de_lan%C5%A3uri_de_supermarket_din_Rom%C3%A2nia�


� � HYPERLINK "http://ro.wikipedia.org/wiki/List%C4%83_de_centre_comerciale_din_Rom%C3%A2nia" ��http://ro.wikipedia.org/wiki/List%C4%83_de_centre_comerciale_din_Rom%C3%A2nia�

